## Rješenje Ustavnog suda Republike Hrvatske broj: U-III-662/1997, U-III-672/1997 od 14. siječnja 1998.

### NN 7/1998 (23.1.1998.), Rješenje Ustavnog suda Republike Hrvatske broj: U-III-662/1997, U-III-672/1997 od 14. siječnja 1998.

# USTAVNI SUD REPUBLIKE HRVATSKE

Ustavni Sud Republike Hrvatske, u sastavu Jadranko Crnić predsjednik
Suda, te suci Zdravko Bartovčak, dr. Nikola Filipović, mr. Vojislav Kučeković,
Jurica Malčić, mr. Hrvoje Momčinović, Ivan Marijan Severinac i Mladen Žuvela,
rješavajući povodom ustavnih tužbi SDPH., Gradskog odbora Grada P. i Kluba
vijećnika Gradskog vijeća P. te B. Š., vijećnika Gradskog vijeća Grada
P. iz P., radi zaštite ustavnih prava, na sjednici održanoj dana 14. siječnja
1998. godine, donio je slijedeće

## **RJEŠENJE**

1. Ustavne tužbe se odbacuju.

2. Ovo rješenje objavit će se u "Narodnim novinama".

O b r a z l o ž e n j e

SDPH, Gradski odbor P. i Klub vijećnika Gradskog odbora P. te B. Š.,
vijećnik Gradskog vijeća Grada P., svaki zasebno, podnijeli su ovom Sudu
ustavne tužbe, povodom konstituirajuće sjednice Gradskog vijeća Grada P.
održane 23. svibnja 1997., godine i odluka donesenih na toj sjednici radi
zaštite ustavnih prava, koja proizlaze iz odredaba članka 1. stavak 3.,
članka 5., članka 44. i članaka 45. i 128. Ustava.

Obzirom da oba podnositelja ustavnih tužbi pobijaju iste radnje i iste
akte odlučeno je da se predmeti spoje radi zajedničkog odlučivanja.

U ustavnim tužbama navode da konstituiranje Gradskog vijeća Grada P.
na dan 23. svibnja 1997. godine, nakon provedenih lokalnih izbora, nije
izvršeno u suglasju s člankom 40. Zakona o izmjenama i dopunama Zakona
o izboru članova predstavničkih tijela jedinica lokalne samouprave i uprave
("Narodne novine", broj 59/96) i člankom 4. Odluke o privremenom poslovničkom
radu Gradskog vijeća Grada P. ("Službeni glasnik Grada P.", broj 1/93)
pa su predložili da Ustavni sud Republike Hrvatske u okviru svoje nadležnosti
poništi akt o konstituiranju Gradskog vijeća Grada P., kao i sve odluke
donesene na toj sjednici.

B. Š. je ujedno temeljem članka 53. stavak 2. Poslovnika Ustavnog suda
Republike Hrvatske ("Narodne novine", broj 29/94) predložio odgodu izvršenja
svih odluka donesenih na osporenoj konstituirajućoj sjednici do donošenja
odluke o ustavnoj tužbi.

Ustavne tužbe nisu dopuštene.

Prema članku 28. Ustavnog zakona o Ustavnom sudu Republike Hrvatske
("Narodne novine", broj 13/91) svatko može podnijeti Ustavnom sudu Republike
Hrvatske ustavnu tužbu, ako smatra da mu je odlukom sudbene, upravne vlasti
ili drugih tijela, koja imaju javne ovlasti, povrijeđeno jedno od Ustavom
utvrđenih sloboda i prava čovjeka i građanina.

Međutim, konstituiranje predstavničkog tijela jedinice lokalne samouprave
ne predstavlja odluku u smislu članka 28. Ustavnog zakona o Ustavnom sudu
Republike Hrvatske. Naprotiv, konstituiranje predstavničkog tijela jedinice
lokalne samouprave čini niz pojedinačnih radnji koje se moraju obaviti
u skladu sa zakonom i drugim propisima, a te radnje se ne mogu podvesti
pod odluku u smislu citiranog članka 28.

Time, što ustavna tužba nije dopuštena ne znači da je isključena pravna
mogućnost ostvarivanja zaštite ustavnosti i zakonitosti konstituiranja
predstavničkih tijela jedinica lokalne samouprave. Nadzor nad zakonitošću
rada predstavničkih tijela, obavlja se u skladu s člankom 79., 80. i 81.
Zakona o lokalnoj samoupravi i upravi ("Narodne novine" broj 90/92, 94/93
i 117/93). a ustavnost i zakonitost djelovanja predstavničkih tijela jedinica
lokalne samouprave osigurava se i u skladu s odredbama članka 66. do 76.
Zakona o upravnim sporovima ("Narodne novine", broj 53/91, 9/92 i 77/92).

Zbog iznesenog Sud je u skladu s člankom 26. Ustavnog zakona o Ustavnom
sudu Republike Hrvatske ustavne tužbe odbacio, jer ne postoje pretpostavke
za odlučivanje o konkretnoj pravnoj stvari.

Budući da je ustavna tužba B. Š. odbačena kao nedopuštena, ne postoje
zakonske pretpostavke za odlučivanje o prijedlogu za odgodu izvršenja odluka
donesenih na konstituirajućoj sjednici Gradskog vijeća Grada P. od 23.
svibnja 1997. godine.

Objava rješenja temelji se na odredbi članka 20. stavak 1. Ustavnog
zakona o Ustavnom sudu Republike Hrvatske.

Broj: U-III-662/1997

U-III-672/1997

Zagreb, 14. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 7/1998-118